Bonnie Bunyau Gustin

Bonnie Bunyau Gustin (lahir 3 Jun 1999) ialah seorang atlet powerlifting para Malaysia. Pada Sukan Paralimpik Musim Panas 2020, beliau telah memenangi pingat emas dalam acara 72 kg lelaki. Beliau merupakan rakyat Malaysia pertama yang memenangi pingat emas dalam sukan tersebut.

 Kehidupan awal 
Bonnie lahir pada 3 Jun 1999 di Betong, Sarawak. Namun, beliau dan keluarganya menetap di Kampung Baru Mawang, Serian. Bapanya berketurunan Bidayuh manakala ibunya, Evylen Gelagar, berbangsa Iban. Keluarganya telah memberikannya nama tengahnya Iban, Bunyau, atas permintaan ahli keluarga ibunya. Ayahnya, Gustin Jenang, dan abangnya, Brian Junency, turut merupakan atlet powerlifting para Malaysia. Beliau pernah terlibat dalam gejala lumba haram, tetapi ayahnya tidak gembira melihat anaknya menjadi "mat rempit" dan mula menggalakkan beliau untuk terlibat dalam sukan powerlifting. Pada tahun 2015, beliau telah membuat keputusan untuk menghentikan pelajarannya selepas tamat pendidikan menengah rendah (Tingkatan 3) di SMK Tarat agar dapat lebih fokus kepada sukan ini.Bonnie Bunyau Gustin. paralympic.org. Dicapai pada 18 Oktober 2021.

 Kerjaya atlet 
Beliau bertanding di pertandingan antarabangsa yang pertamanya pada tahun 2017, di Sukan Para ASEAN Kuala Lumpur. Beliau akhirnya mendapat tempat keempat dalam acara 65 kg.Mohd Fitrie Muhamad, Bronze-medallist powerlifting dad leads way for sons at Para KL2017. NST. 19 September 2017. Dicapai pada 18 Oktober 2021. Beliau turut menyertai Kejohanan Powerlifting Para Dunia 2017 yang diadakan di Bandar Raya Mexico tetapi tidak memenangi pingat. Pada tahun 2018, beliau menyertai Sukan Para Asia 2018 yang dianjurkan di Jakarta dan berjaya merangkul pingat perak dalam acara 65kg lelaki.

Pada tahun 2019, beliau memenangi pingat emas dalam Kejohanan Powerlifting Para Dunia 2019 yang dianjurkan di NurSultan, Kazakhstan, dengan angkatan seberat 207 kg. Beiau turut meraih emas dalam Piala Dunia Powerlifting Para 2019 di Bangkok dengan angkatan seberat 226 kg.Bonnie raih emas Powerlifting Para Dunia di Bangkok. Harian Metro. 7 Mei 2017. Dicapai pada 18 Oktober 2021.

Pada Jun 2021, Bonnie berjaya mencatat rekod dunia seberat 230 kg dalam acara 72 kg lelaki di Piala Dunia Powerlifting Para 2021, Dubai. Pada Ogos pula di Sukan Paralimpik Musim Panas 2020 (Tokyo), Bonnie berjaya mencipta rekod Paralimpik seberat 228 kg lalu memenangi pingat emas powerlifting pertama buat Malaysia dalam Sukan Paralimpik. Selain itu, beliau juga diangkat sebagai pembawa bendera dalam upacara pembukaan temasya itu. Beberapa bulan kemudian, beliau memenangi pingat emas dalam Kejohanan Powerlifting Para Dunia 2021 yang diadakan di Georgia.

 Rujukan 

Kategori:Kelahiran 1999
Kategori:Orang hidup
Kategori:Orang Malaysia berketurunan Iban
Kategori:Orang Malaysia berketurunan Bidayuh
Kategori:Kristian Malaysia
Kategori:Orang dari Sarawak
Kategori:Pemenang pingat emas Sukan Paralimpik Malaysia
Kategori:Atlet Powerlifting Paralimpik Malaysia